Foto: FAH

POTPREDSJEDNIK SDSS-a Milorad Pupovac opovrgnuo je medijske napise po kojima je s čelnikom SDP-a Zoranom Milanovićem dogovorio mjesto potpredsjednika nove vlade te poručio kako tu funkciju ne bi prihvatio čak i da mu je bila ponuđena.



"Niti mi je Milanović to nudio, niti smo o tome razgovarali. Čak i da mi je ta funkcija bila ponuđena, ne bih je prihvatio, jer imam druge preferencije i obveze u Saboru i na fakultetu na kojem radim", kazao je Pupovac u Intervjuu tjedna Hrvatskog radija.



Rekao je i kako je SDSS-u prihvatljiva Milanovićeva ponuda čelniku Mosta Boži Petrovu da bude predsjednik Sabora.

"Kao vođa platforme Most, Petrov poziva na nacionalno jedinstvo, a dužnost predsjednika Sabora je, uz predsjednicu Republike, idealna za jamčenje jedinstva. Gospodina Petrova osobno ne poznam, ali iz njegovih javnih nastupa zaključujem kako bi vjerojatno dobro obnašao tu dužnost i ako bi je prihvatio, mi ne bismo imali problem da podržimo njegov izbor", rekao je Pupovac.



"Nema pritisaka iz SDSS-a"

Tekst se nastavlja ispod oglasa

Nije, međutim, naklonjen ideji nestranačke stručne vlade, jer smatra kako bi ona dovela do "daljnjeg razvlašćivanja politike" i smanjila utjecaj građana na političko odlučivanje kroz izabrane predstavnike.



Većina emisije bila je posvećena izjavama SDSS-ova zastupnika Mirka Raškovića koji je od predsjednice Republike Kolinde Grabar Kitarović zatražio zaštitu, tvrdeći kako ga se iz SDSS-a pritiskalo da podrži Milanovića kao mandatara za sastavljanje nove vlade.



Pupovac je ponovio kako pritiska iz SDSS-a nije bilo te kako ta stranka ne prijeti nikom. "Bio sam iznenađen što je predsjednica, nakon što je primila mene kao ovlaštenoga i pred njom dokumentiranoga predstavnika SDSS-a, uljučujući i gospodina Raškovića, koji je predsjedniku i Predsjedništvu stranke dao suglasnost da ja otiđem u ime kluba stranke iznijeti mišljenje stranke o tome koji je naš politički stav i komu dajemo u ovom krugu pregovora podršku, preko reda, mimo pravila, ne poštujući stranačke odluke, primila čovjeka kojega je očito netko u nekim okolnostima doveo u takvu situaciju da mora doći i žaliti se na navodne pritiske iz njegove stranke, iako mi jako dobro znamo odakle ti pristisci dolaze", kazao je Pupovac.



Ponovio je i kako je Rašković posljednjih dana odbijao komunikaciju sa svojom strankom te kako je viđan u razgovorima s ljudima iz jedne velike stranke.



Iako nije kazao na koju stranku misli, Pupovac je podsjetio kako je predsjednik HDZ-a Tomislav Karamarko prije konzultacija kod predsjednice izrazio sumnju u potporu sve trojice SDSS-ovih zastupnika Milanoviću kao mandataru. "On zna nešto što nisam znao ja ni itko iz moje stranke i trebao bi objasniti odakle to zna", kazao je Pupovac.



Pupovcu smetaju izjave iz HSLS-a i HDZ-a kako zastupnici manjina ne bi trebali odlučivati o tome tko će biti na vlasti, a podsjetio je kako tim strankama nije smetalo što je SDSS 2003. i 2007. imao to pravo i odlučio podržati HDZ-ovu vladu. Smatra kako se porukama iz dviju stranaka Domoljubne koalicije manjinskim zastupnicima i strankama pokušava oduzeti autonomija, a poručio je kako će SDSS, nastave li se takvi pristisci, "posegnuti da nadležne institucije poduzmu radnje u kojima će se manjinskim zastupnicima omogućiti ravnopravnost i elementarna ustavna prava političkog djelovanja, okupljanja i slobode političkog izbora".



Uskoro će se razgovarati o Raškovićevim postupcima

Potvrdio je kako će se narednih dana sastati Izvršni odbor SDSS-a i razgovarati o Raškovićevim postupcima, a očekuje da će i sam Rašković objasniti zašto se odlučio djelovati protivno odlukama stranačkih tijela u donošenju kojih je i sam sudjelovao.



Na pitanje hoće li Rašković biti isključen iz stranke nije odgovorio, a kazao je kako će, nakon Izvršnog odbora, o Raškovićevoj sudbini u stranci odlučivati Predsjedništvo SDSS-a.



Upitan smatra li da bi Rašković SDSS-u trebao vratiti zastupnički mandat, Pupovac je podsjetio kako je upravo ta stranka kandidirala Raškovića. Tumači kako Rašković s oko 2000 osvojenih glasova ne bi uspio ući u Sabor da iza njega nije stajao SDSS, jer bi ga kao samostalnog kandidata pretekao SDSS-ov disident Srđan Milaković.